Komisijos reglamentas (EB) Nr. 1430/2003
2003 m. rugpjūčio 11 d.
koreguojantis didžiausią B gamybos mokesčio sumą ir iš dalies pakeičiantis minimalią cukraus sektoriaus B runkelių kainą 2003/04 prekybos metams
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. birželio 19 d. Tarybos reglamentą (EB) Nr. 1260/2001 dėl bendro cukraus sektoriaus rinkų organizavimo [1], su pakeitimais, padarytais Komisijos reglamentu (EB) Nr. 680/2002 [2], ypač į jo 15 straipsnio 8 dalies antrą ir trečią įtraukas,
Kadangi:
(1) Reglamento (EB) Nr. 1260/2001 15 straipsnio 3 ir 4 dalys nustato, kad nuostolius dėl įsipareigojimo eksportuoti Bendrijos cukraus perteklių, laikantis tam tikrų apribojimų, reikia padengti iš A ir B cukraus, A ir B izogliukozės bei A ir B inulino sirupo gamybos mokesčio.
(2) Reglamento (EB) Nr. 1260/2001 15 straipsnio 5 dalis nustato, kad kai numatomos mokesčių įplaukos iš bazinio gamybos mokesčio ir B mokesčio, kuris neturi viršyti atitinkamai 2 % ir 30 % tų prekybos metų intervencinės balto cukraus kainos, gali nepadengti numatomų bendrų einamųjų prekybos metų nuostolių, maksimalus B mokesčio procentas yra koreguojamas tiek, kiek reikia, kad minėti bendri nuostoliai būtų padengti, tačiau ne daugiau kaip 37,5 %.
(3) Pagal šiuo metu turimus laikinus duomenis prieš koregavimą gautos mokesčių įmokos, kurias reikia surinkti atsižvelgiant į 2003/04 prekybos metus, gali būti mažesnės už nuostolio vidurkį atitinkančią sumą, padaugintą iš eksportuotino pertekliaus. Todėl didžiausia B mokesčio suma 2003/04 metams turi būti padidinta iki 37,5 % intervencinės balto cukraus kainos.
(4) Reglamento (EB) Nr. 1260/2001 4 straipsnio 1 dalies b punktas nustato minimalią B runkelių kainą 32,42 euro už toną, laikantis šio Reglamento 15 straipsnio 5 dalies, numatančios atitinkamą B rinkelių kainos koregavimą, kai koreguojama didžiausia B mokesčio suma.
(5) Šiame reglamente numatytos priemonės atitinka Cukraus vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
2003/04 prekybos metais didžiausia leistina B mokesčio suma, nurodyta Reglamento (EB) Nr. 1260/2001 15 straipsnio 4 dalies pirmoje įtraukoje didinama iki 37 % balto cukraus intervencinės kainos.
2 straipsnis
2003/04 prekybos metais minimali B runkelių kaina, nurodyta Reglamento (EB) Nr. 1260/2001 4 straipsnio 1 dalies b punkte, sutinkamai su šio Reglamento 15 straipsnio 5 dalimi, nustatoma 28,84 euro už toną.
3 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. rugpjūčio 11 d.